TEMPUS FUGIT. PREMENY STUPAVY, časť 9/24
Koncom 19. storočia stál približne na mieste dnešného mestského úradu nízky murovaný dom. Vlastníkom domu a prislúchajúceho pozemku bola obec Stupava. V roku 1910 obec uličnú časť starého domu dala zbúrať a na uvoľnenom pozemku bola postavená moderná poschodová budova pre účely obecnej správy.
Stavba stála takmer 53 000 korún, nachádzali sa v nej tri kancelárie, jedna zasadacia sieň a jedna miestnosť pre obecných sluhov. Na poschodí bol byt pre obecného notára, ktorý mal štyri izby, dve kuchyne, jednu špajzu a jednu izbu pre slúžku. O postavenie obecného domu sa zaslúžili vtedajší notár Ján Šmelík a richtár Jozef Novák.
Pôvodne bol na budove umiestnený názov "Község háza", po prevrate v roku 1918 ho nahradil slovenský preklad "Obecný dom". V tom čase moderná priestranná poschodová budova reprezentovala prosperitu obce na začiatku dvadsiateho storočia. Súčasťou bol aj kovaný plot so vstupnou bránkou pre peších a väčšou bránou pre povoz, ktorý je dnes už minulosťou. Nízky domček vpravo volali Stupavčania "šupáreň". Bola tu menšia miestnosť, kde zatvárali za menšie priestupky na krátky čas tulákov a žobrákov. V obecnom dome sídlila aj prvá obecná knižnica.
Už v roku 1933 sa objavovali správy, že obecný dom kapacitne nepostačuje a obec by si mala pre tento účel postaviť, prípadne zriadiť, nový. Mestský úrad v tejto budove sídli dodnes. V sedemdesiatych rokoch 20. storočia bol nedostatok priestorov vyriešený prístavbou v západnej časti pôvodného domu. Necitlivo bola v tom čase zničená pôvodná fasáda. Pri revitalizácii Hlavnej ulice v roku 2008 bol podľa dobových fotografií vonkajší vzhľad budovy obnovený fasádnymi profilmi.
Milan Greguš